Sindikaat dalk agter vrugtediefstal | News24
Sindikaat dalk agter vrugtediefstal
'n GESOFISTIKEERDE misdaadsindikaat sit vermoedelik agter die miljoene rande se skade wat aan vrugteboorde in die Addo-distrik gerig word.
Volgens Hannes de Waal, hoofbestuurder van die Sondags- rivier Koöperasie, het hierdie misdadigers al verskeie kere toegeslaan.
"Hulle verniel en verwoes die vrugteboorde en steel ook van die vrugte wat nog nie eens ryp is nie. Heinings word ook voor die voet gesteel," sê De Waal
Boere beweer vragmotors, bakkies en spanne stropers word gebruik om die boorde leeg te pluk. Verlede jaar het 'n boer meer as 6 ton suurlemoene ter waarde van meer as R66 000 in een middag verloor.
Volgens Bobby Stevenson van die DA is hy deur boere meegedeel dat die plundering reeds miljoene rande beloop.
"Die boere glo dit is 'n hoogs gesofistikeerde misdaadsindikaat wat agter hierdie plundering en diefstal sit. Die boere is gefrustreerd dat die plaaslike polisie nie met hul ondersoeke kan hond haaraf maak nie.
"Die boere het ook versoek dat 'n taakspan hier op die been gebring moet word om die oortreders aan te keer."
Stevenson het onderneem om vrae in die provinsiale wetgewer te vra oor wat die polisie kan doen om die plundering op te los en 'n herhaling te voorkom. Hy sal ook die aangeleentheid met senior polisieamptenare bespreek.
"Die boere beweer dat die modus operandi van die sindikaat is om 'n groot vragmotor te gebruik, wat groepe van tot 10 mense laat in die nag by verskillende plase aflaai. Die vragmotor kom dan later terug om die buit en die spanne op te laai.
In die proses word besproeiingsinfrastruktuur glo ook beskadig en besproeiingspype verwyder.
"Wat hier aan die gebeur is, is nie 'n geïsoleerde geval van diefstal nie, maar 'n goed georganiseerde sindikaat wat die sitrusbedryf baie benadeel en daarmee saam ook die verlies aan baie werkgeleenthede," aldus Stevenson.